Henriette Kjær (KF), 2000-10-26:
Nu synes jeg ikke, der er nogen grund til at tale forbi hinanden.
Det er jo sådan, at man godt kan lave gentagne grove fejl uden at få frataget sin autorisation, og så er det, jeg gerne vil have, at man giver os patienter, eller hvad man skal kalde det, mulighed for at se, hvad det egentlig er, der er foregået.
Jeg tror nok, hr. Tom Behnke og jeg er langt fra hinanden, selv om han gerne vil fortsætte debatten.
Men jeg synes, vi skal snakke om det i udvalget og så prøve at komme hinanden så nær, som det er muligt.
Jeg vil gerne sige tak til ordførerne for den positive holdning.
De fleste synes jo, at der var gode intentioner i beslutningsforslaget, og det er jeg glad for.
Så er der også noget, jeg er lidt ked af.
Det skuffer mig.
Nu lagde jeg mærke til, at fru Inger Marie Bruun-Vierø fra Det Radikale Venstre kunne se det positive i intentionerne, men hr. Morten Helveg Petersen var altså meget, meget positiv, da han blev spurgt, og han har siden her i sommer været ude at gentage synspunktet, at han går ind for, at de her tandlæger skal offentliggøres.
Så det afspejler altså lidt, at der åbenbart er forskel på, hvad vi siger i tv, og hvad vi siger i Folketingssalen.
Men jeg var meget glad for især sundhedsministerens svar, for jeg synes, der her kom en åbning i, at nu er man parat til i Sundhedsstyrelsen at gå ind og se på det her.
Det er jo det, der er helt afgørende for mig.
Hvilken model man så bruger, er ikke så afgørende.
Men det er i hvert fald vigtigt, at vi får det gennemgået.
Det oplevede jeg at der var en vilje til.
Så det er jeg meget, meget glad for og vil gerne sige tak for.
Det, jeg vil spørge om, og som jeg håber at vi kan blive enige om i udvalget senere, er, om vi ikke kunne sætte en tidsfrist på og sige, at man inden for 1 år kunne se, hvordan det her så går.
Det ville jeg blive glad for, så vi kunne få en opfølgning på det.
Så vil jeg gerne svare de enkelte ordførere, der kom med direkte, konkrete spørgsmål.
Til fru Sandy Brinck - og det var lidt i tråd med sundhedsministerens kommentar: Jeg var meget glad for den melding om, at der trods alt var gode intentioner.
Til hr. Preben Rudiengaard
: Jeg vil rette en misforståelse.
Vi mener jo ikke, en tandlæge skal hænges ud ved bare én fejlbehandling.
Det skal virkelig være sjusket, det skal være gentagne grove tilfælde.
Kristeligt Folkepartis ordfører og også andre kom ind på, om det ikke er for smalt.
Jamen vi skal jo starte et sted.
I fødevarelovgivningen er man begyndt på det.
Her er der også mulighed for efter grove gentagne tilfælde at offentliggøre det, og den forholdsvis nye fødevareminister, fru Ritt Bjerregaard, har jo endda strammet op, så man nu også offentliggør dem, der har rod i butikken med hensyn til fødevarer.
Det er en praksis, der udføres allerede i dag, så forslaget her er jo ikke engang en murbrækker.
Det er ligesom en videreførelse af det, vi i øvrigt er begyndt på i Folketinget.
Så er jeg meget, meget enig med hr. Frank Aaen i, at det er myndighederne, der skal sikre ansvaret, og det var også derfor, jeg var glad for sundhedsministerens svar.
Jeg mener stadig, at det også burde være tilfældet inden for andre områder, som fru Yvonne Herløv Andersen var inde på, at man også kunne lave den samme ordning for plastikkirurger og andre speciallæger.
Men igen: Det er ikke en gabestok, der er tale om.
Det er simpelt hen kun i grove tilfælde, det er interessant, og det synes jeg ikke der er nogen grund til at hemmeligholde.
Men som sagt: Jeg er meget glad for debatten.
Jeg synes, det har været en god debat, så tak for det.